Imtella' Awwissu 18, 2021 Mara ta' 25 sena li kienet qed tixtri minn supermarket f'Sydney, fl-Awstralja, sabet ma' wiċċha ħlejqa ħierġa minn bejn l-ixkafef. Minn qalb il-vażetti tal-ħwawar ħareġ serp ta' mill-inqas tliet metri, li skont rapporti huwa pitun u mhux valenuż. Il-mara, identifikata bħala Helaina Alati, hija mdorrija taħdem mas-sriep, u għalhekk meta dawret rasha u sabet is-serp kważi ma' wiċċha, ma nħakmitx mill-paniku. Hija rrakkontat kif wara li ffilmjatu bil-mobile, ġabet basket mill-karozza u qabdet lis-serp fih, fejn saqet lejn id-diżabitat u telqitu hemmhekk. B'xorti tajba din l-istorja spiċċat b'wiċċ il-ġid, kemm għall-klijenti tal-ħanut u anki għas-serp, li f'ċirkostanzi oħra seta' jispiċċa maqtul għalxejn.